BBL ขึ้นดอกเบี้ยเงินฝาก 0.05-0.30% และดอกเบี้ยกู้ 0.05-0.20% มีผลวันนี้
BBL ปรับขึ้นดอกเบี้ยเงินฝาก 0.05-0.30% ต่อปี และเงินกู้ 0.05-0.20% ต่อปี ตามการคาดการณ์ถึงแนวโน้มการฟื้นตัวของเศรษฐกิจที่ชัดเจนขึ้น โดยมีผลวันนี้
11 เม.ย. 2566

นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า ธนาคารประกาศปรับอัตราดอกเบี้ยเงินฝากและเงินกู้เพิ่มขึ้น โดยอัตราดอกเบี้ยเงินฝากปรับขึ้น 0.05-0.30%ทั้งนี้ ส่งผลให้เงินฝากสะสมทรัพย์ เป็น 0.55% ต่อปี เงินฝากประจำ 3 เดือน เป็น 0.75% ต่อปี เงินฝากประจำ 6 เดือน เป็น 0.85% ต่อปี และเงินฝากประจำ 12 เดือน เป็น 1.15% ต่อปี อีกทั้งได้ปรับอัตราดอกเบี้ยเงินฝากประจำพิเศษ 8 เดือน เป็น 1.25% ต่อปี และเงินฝากประจำพิเศษ 14 เดือน เป็น 1.45% ต่อปี เพื่อช่วยเพิ่มรายได้ให้กับกลุ่มผู้ฝากเงินอีกทางหนึ่งส่วนอัตราดอกเบี้ยเงินให้สินเชื่อ อัตราดอกเบี้ยเอ็มอาร์อาร์ (MRR) หรืออัตราดอกเบี้ยลูกค้ารายย่อยชั้นดี (Minimum Retail Rate) ธนาคารปรับขึ้น 0.05% เป็น 6.85% ต่อปี ขณะที่เอ็มแอลอาร์ (MLR) หรืออัตราดอกเบี้ยสำหรับลูกค้ารายใหญ่ชั้นดี ประเภทเงินกู้แบบมีระยะเวลา (Minimum Loan Rate) และเอ็มโออาร์ (MOR) หรืออัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (Minimum Overdraft Rate) ปรับขึ้น 0.20% เป็น 6.65% ต่อปี และ 7.10% ต่อปี ตามลำดับ